**ΕΡΩΤΗΣΕΙΣ**

1. **Πότε ξεκίνησε η δεύτερη πολιορκία του Μεσολογγίου;**

Τον **Απρίλιο του 1825** ο **Κιουταχής** ξεκίνησε με πολύ στρατό από τη **Λάρισα**, έφτασε στο **Μεσολόγγι** και το **πολιόρκησε**, αφού υπέταξε (κατέλαβε) πολλές περιοχές της Στερεάς Ελλάδας στο πέρασμά του.

1. **Γιατί ήταν τόσο σημαντική αυτή η πόλη για τους Τούρκους;**

Είχε μεγάλη σημασία για τους Τούρκους η κατάληψη αυτής της πόλης γιατί **από εκεί περνούσε ένας από τους δύο δρόμους** που οδηγούσαν στην **Πελοπόννησο**.

1. **Γιατί το Μεσολόγγι ήταν σημαντική πόλη για τους Έλληνες;**

Η **θέση** της πόλης του Μεσολογγίου είχε πολλά **πλεονεκτήματα**. Ένα μεγάλο μέρος της **περιβαλλόταν (**περιτριγυριζόταν**) από ρηχή λιμνοθάλασσα** και το υπόλοιπο προστατευόταν **από τάφρους, οχυρωμένα νησιά και τείχος**. Εκεί λειτουργούσε **νοσοκομείο** , **μηχανουργείο** όπου κατασκευαζόταν πολεμικό υλικό καθώς και **τυπογραφείο** όπου εκδίδονταν δύο εφημερίδες.

1. **Τι άλλο γνωρίζεις για το Μεσολόγγι;**

Εκεί είχε την **έδρα** του ο Φαναριώτης **Αλέξανδρος Μαυροκορδάτος** ο οποίος είχε προσκαλέσει και αρκετούς Φιλέλληνες όπως τον Άγγλο ποιητή **λόρδο Βύρωνα**. Εκεί επίσης είχαν είχαν καταφύγει πολλοί **πρόσφυγες** από τις γύρω περιοχές καθώς και αρκετοί **ένοπλοι**, κυρίως **Σουλιώτες**.

1. **Πόσο κράτησε η πολιορκία του Μεσολογγίου και πώς αντέδρασαν αρχικά οι πολιορκημένοι;**

Η πολιορκία του Μεσολογγίου κράτησε σχεδόν **ένα χρόνο**. Τον πρώτο καιρό οι πολιορκημένοι **αντιμετώπιζαν με επιτυχία** τους Τούρκους και ο **Μιαούλης** τους **εφοδίαζε** από τη θάλασσα με **τρόφιμα και πολεμοφόδια** , σπάζοντας τον τούρκικο αποκλεισμό.

Με τη **βοήθεια του Καραϊσκάκη** κι άλλων οπλαρχηγών κατάφεραν **να επιτεθούν στον Κιουταχή** και να τον αναγκάσουν **να υποχωρήσει**. (Ιούλιος 1825)

1. **Πότε ήρθαν οθωμανικές δυνάμεις για να ενισχύσουν την πολιορκία και με ποιον αρχηγό;**

Τον **Δεκέμβριο του 1825** ο **Ιμπραήμ** έφτασε στο Μεσολόγγι για να ενισχύσει τον οθωμανικό στρατό . **Ανέλαβε την αρχηγία** κι έτσι η πολιορκία οργανώθηκε καλύτερα κι έγινε **πιο στενή**.

1. **Ποια προβλήματα αντιμετώπισαν με τον καιρό οι Έλληνες πολιορκημένοι;**

Οι ελληνικές δυνάμεις δεν μπορούσαν να αντιμετωπίσουν τους πολιορκητές από την ξηρά αφού **τους έλειπε η οργάνωση αλλά και χρήματα**. Επίσης τα **ελληνικά καράβια δεν κατάφερναν να πλησιάσουν**. Οι πολιορκημένοι **είχαν εξαντληθεί** από τις μάχες, τις ασθένειες, την έλλειψη τροφής και πολεμοφοδίων.

1. **Ποια απόφαση πήραν και πώς τη σχεδίασαν;**

Έτσι αποφάσισαν να εγκαταλείψουν την πόλη μυστικά **με νυχτερινή έξοδο στις 10 Απριλίου του 1826**, Κυριακή των Βαΐων. Οι ένοπλοι χωρίστηκαν σε **τρεις ομάδες** για να **προστατέψουν τα γυναικόπαιδα**. **Όσοι δεν μπορούσαν** να ακολουθήσουν θα αντιστέκονταν μέσα στα τείχη **ανατινάζοντας τις πυριτιδαποθήκες**.

1. **Πέτυχε το σχέδιό τους; Τι έγινε τελικά;**

**Οι πολιορκητές επαγρυπνούσαν** (ήταν ξύπνιοι και σε ετοιμότητα) κι έτσι **μόνο μια ομάδα** κατόρθωσε να **διαφύγει**. **Οι περισσότεροι άμαχοι** πάνω στη σύγχυση οπισθοχώρησαν στο Μεσολόγγι και **σκοτώθηκαν**. Η πόλη **κυριεύτηκε** και **καταστράφηκε** τελείως. Όσα **γυναικόπαιδα αιχμαλωτίστηκαν** και πουλήθηκαν ως σκλάβοι.

1. **Πώς έγινε γνωστή η έξοδος του Μεσολογγίου στην Ευρώπη;**

Η αντίσταση και η έξοδος του Μεσολογγίου διαδόθηκαν στην Ευρώπη μέσα από έργα Ελλήνων και ξένων καλλιτεχνών . Το πιο γνωστό έργο είναι οι **« Ελεύθεροι Πολιορκημένοι»** του εθνικού μας ποιητή , **Διονύσιου Σολωμού.**